X'inhu l-approċċ globali l-ġdid tal-UE għar-riċerka u l-innovazzjoni? L-Approċċ Globali għar-Riċerka u l-Innovazzjoni (R&I) jippreżenta l-perspettiva tal-Kummissjoni għall-istrateġija tal-Ewropa dwar il-kooperazzjoni internazzjonali fir-riċerka u l-innovazzjoni. B'din l-istrateġija l-ġdida, l-UE għandha tieħu rwol mexxej li tappoġġa s-sħubijiet internazzjonali tar-riċerka u l-innovazzjoni u li twassal soluzzjonijiet innovattivi għall-isfidi ekoloġiċi, diġitali, kif ukoll dawk ta' saħħa u innovazzjoni. L-istrateġija tinkludi objettivi ewlenin li għandhom l-għan isaħħu ir-rwol mexxej tal-UE dwar ir-riċerka u l-innovazzjoni fid-dinja, b'mod partikolari permezz ta' kooperazzjoni ta' modulazzjoni ma' sħab internazzjonali ewlenin abbażi tal-impenn tal-UE għall-ftuħ internazzjonali u l-valuri fundamentali. L-istrateġija tinkludi wkoll serje ta' azzjonijiet ewlenin speċifiċi, biex jiġu żviluppati f'sinerġiji mal-Istati Membri, bħall-ħidma ma' sħab internazzjonali biex jiġu żviluppati prinċipji komuni dwar ir-riċerka u l-innovazzjoni u t-tisħiħ tas-sħubija mal-Afrika, li għandha l-għan li tikkontribwixxi fil-ksib tal-objettivi tagħha. Għalfejn il-Kummissjoni qed tippreżenta din il-Kommunikazzjoni? Id-dinja jeħtieġ issaħħaħ il-kooperazzjoni globali tagħha fuq skala li qatt ma rajna qabel sabiex tikseb soluzzjonijiet għall-isfidi urġenti tal-lum, bħat-tibdil fil-klima u l-pandemiji. Barra minn hekk, fix-xenarju globali trasformat tal-lum, ir-riċerkaturi u ċ-ċittadini jeħtieġu qafas ċar dwar kwistjonijiet bħal-libertà akkademika, ir-riċerka etika u bil-bniedem fiċ-ċentru, it-trattament ġust tal-proprjetà intellettwali u l-aċċess reċiproku għall-programmi tar-riċerka. F'dan il-kuntest, l-Ewropa jeħtieġ tikkoordina l-isforzi tagħha, taġixxi bħala leħen qawwi f'fora internazzjonali sabiex timmassimizza l-impatt tagħha u ssaħħaħ ir-rwol mexxej tagħha. Il-Kummissjoni qed tippreżenta din l-istrateġija biex tikkoordina inizjattivi multilaterali ta' riċerka u innovazzjoni bħala l-aktar mod effettiv biex tindirizza l-isfidi li qed taffaċċja d-dinja tagħna. X'inhuma n-novitajiet ewlenin tal-approċċ globali tal-UE għar-riċerka u l-innovazzjoni? L-approċċ globali għar-riċerka u l-innovazzjoni jieħu post l-istrateġija tal-UE li kienet saret fll-2012. Dan jirrispondi għall-kuntest globali tal-lum, li hu ferm differenti minn ta' dakinhar, u jallinja l-kooperazzjoni internazzjonali tal-UE mal-prijoritajiet politiċi attwali tagħha. B'mod partikolari, dan juri l-ħtieġa li l-Ewropa ssaħħaħ is-sħubijiet tagħha fil-livell multilaterali ħalli tindirizza l-isfidi globali urġenti tal-lum, bħat-tibdil fil-klima u l-kriżijiet tas-saħħa u biex tikseb ir-riżultati mixtieqa fejn jidħlu t-tranżizzjonijiet ekoloġiċi u diġitali. Jappella wkoll lill-UE biex terġa' tibbilanċja l-kooperazzjoni tagħha ma' pajjiżi oħrajn b'aktar reċiproċità u jiżgura kundizzjonijiet ekwi fil-livell internazzjonali. L-approċċ globali jistabbilixxi serje ta' azzjonijiet konkreti li għandhom jikkontribwixxu biex jintlaħqu l-objettivi tiegħu. Dawn jinkludu: X'inhu l-approċċ ta' “Tim Ewropa”? L-approċċ ta' “Tim Ewropa” jikkombina r-riżorsi tal-UE, tal-Istati Membri tagħha, u tal-istituzzjonijiet finanzjarji Ewropej, b'mod partikolari l-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp. Il-ġbir flimkien tar-riżorsi se jippermettilna nħallu impatt akbar. L-UE kif tista' tippromwovi prinċipji u valuri komuni għall-kooperazzjoni internazzjonali fir-riċerka u l-innovazzjoni? Meta jaġixxu flimkien, l-UE u l-Istati Membri tagħha jistgħu jkunu effettivi biex imexxu strateġiji internazzjonali mexxejja u jsawru l-aġendi globali. B'koordinazzjoni mal-Istati Membri fil-Forum tal-ERA għat-Tranżizzjoni, l-UE għandha tiżviluppa prinċipji għall-kooperazzjoni internazzjonali fir-riċerka u l-innovazzjoni, u mbagħad tuża l-influwenza kollettiva tagħhom biex tippromwovi dawn il-prinċipji fi djalogu multilaterali ma' pajjiżi sħab u f'fora internazzjonali. X'jgħid l-Approċċ Globali għar-riċerka u l-innovazzjoni fuq il-kooperazzjoni tal-Ewropa ma' pajjiżi oħrajn? L-istrateġija l-ġdida ssejjaħ għat-tisħiħ tal-kooperazzjoni internazzjonali fis-sħubijiet multilaterali f'oqsma relatati mal-isfidi globali, bħat-tibdil fil-klima u l-pandemiji, sabiex jiġu ingranati investimenti u jiġu kkoordinati politiki u programmi fuq skala globali. L-UE tfittex ukoll li ssaħħaħ il-kooperazzjoni bilaterali biex ittejjeb l-għarfien u tiġbor flimkien ir-riżorsi, speċjalment fl-oqsma ta' interess għall-UE. Għal dan il-għan, l-UE se timmodula l-kooperazzjoni tagħha ma' pajjiżi oħrajn, filwaqt li tieħu inkonsiderazzjoni l-ħtieġa tar-reċiproċità, u tiżgura kundizzjonijiet ekwi, u r-rispett għad-drittijiet fundamentali u l-valuri komuni. Il-Kummissjoni, f'isem l-UE, beħsiebha tinnegozja pjanijiet direzzjonali bilaterali mmirati ma' pajjiżi li mhumiex fl-UE, b'bażi ta' riċerka u innovazzjoni b'saħħitha, filwaqt li tistabbilixxi impenji konġunti biex jiġu implimentati l-kundizzjonijiet qafas għall-kooperazzjoni. Bħala parti ewlenija tal-approċċ globali għar-riċerka u l-innovazzjoni, l-UE għandha tiżviluppa wkoll inizjattivi biex tappoġġa r-riċerkaturi u l-organizzazzjonijiet tagħhom sabiex jitħaffef l-iżvilupp sostenibbli u inklużiv f'pajjiżi bi dħul baxx u medju, bħall-“inizjattiva tal-Afrika” fil-qafas ta' Orizzont Ewropa biex tissaħħaħ il-kooperazzjoni ma' pajjiżi Afrikani. Xi tfisser l-istrateġija l-ġdida għall-kooperazzjoni internazzjonali f'Orizzont Ewropa? L-approċċ globali għar-riċerka u l-innovazzjoni se jirfed id-dimensjoni internazzjonali ta' Orizzont Ewropa. Filwaqt li jafferma mill-ġdid l-impenn tal-UE għal ftuħ globali, Orizzont Ewropa, f'kontinwità mal-predeċessur tiegħu, Orizzont 2020, se jibqa' miftuħ għall-parteċipazzjoni ta' riċerkaturi u innovaturi mid-dinja kollha, inkluż permezz ta' għadd sinifikanti ta' sejħiet għal proposti li huma rilevanti għall-kooperazzjoni internazzjonali. Il-programm Orizzont Ewropa huwa l-akbar programm internazzjonali ffinanzjat mill-pubbliku fir-riċerka u l-innovazzjoni u bħala regola, jibqa' kemm jista' jkun miftuħ. F'każijiet eċċezzjonali u ġustifikati kif xieraq, meta jeħtieġ jiġu salvagwardjati l-assi strateġiċi, l-interessi, l-awtonomija jew is-sigurtà tal-UE, Orizzont Ewropa jista' jillimita l-parteċipazzjoni f'xi azzjonijiet tiegħu. Kwalunkwe limitazzjoni se tiġi dejjem applikata f'konformità mal-proċedura stabbilita mil-leġiżlazzjoni tal-UE, u fl-istess waqt jiġu rrispettati l-impenji tal-UE fil-qafas tal-ftehimiet bilaterali internazzjonali. L-assoċjazzjoni tal-pajjiżi li mhumiex fl-UE ma' Orizzont Ewropa se toffri opportunitajiet addizzjonali għal parteċipazzjoni fil-programm kumplessiv, ġeneralment bl-istess kundizzjonijiet bħal dawk tal-Istati Membri. Novità ewlenija ta' Orizzont Ewropa hi li joffri assoċjazzjoni wkoll lil pajjiżi minn kull rokna tad-dinja li jħaddnu l-istess valuri Ewropej u li għandhom profil sod fix-xjenza, fit-teknoloġija u fl-innovazzjoni. Komunikazzjoni dwar l-Approċċ Globali għar-Riċerka u l-Innovazzjoni Stqarrija għall-istampa: L-approċċ globali tal-Ewropa għall-kooperazzjoni fir-riċerka u l-innovazzjoni: strateġiku, miftuħ u reċiproku Skeda informattiva: Approċċ Globali għar-Riċerka u l-Innovazzjoni Kooperazzjoni internazzjonali fir-riċerka u l-innovazzjoni